钦定古今图书集成/方舆汇编/职方典/第1288卷 > 《受降台记》李诵
## 钦定古今图书集成/方舆汇编/职方典/第1288卷 > 《受降台记》李诵

“德以柔中国，威以镇八蛮”，言异用也。叛则伐之，服则
舍之，以从宜也。靖州中洞姚民敖等背叛，攻烧来威、
零溪两寨，环地百里，合为一款，抗敌官军，侵攘境土。
统制率逢原被旨讨捕，壮国家之威灵，秉宪台之方
略，三令出师，一战破贼，戮其渠魁，焚其巢穴。既复两
寨，群蛮皆恐惧屈服，号呼请命。主将不忍尽诛，乃筑
降台于来威洞前高阜，瘗《白羊》白豕于其下，以受其
降。又从夷俗斫铁歃血而誓之曰：“凡尔诸团，自今既
誓之后，各毁尔牌甲，弃尔标弩，平尔壕堑，散尔徒党，
无贪我省地，无害我省民，无若民敖之首乱，以自取
灭亡，则尔诸团亦得永保室家。如或敢怀奸诈，始服
而终叛，暂顺而旋逆，则将剿绝尔类”，虽悔何及。尔尚
敬听之。至于子子孙孙，勿忘。乃摭其词为《受降记》。